Conducerea Consiliului Judeţean Vâlcea intenţionează să redeschidă, după mai bine de două decenii, drumul judeţean care leagă oraşul minier Berbeşti de comuna Popeşti, cunoscut ca „Drumul Oaselor”, în acest sens fiind constituită o comisie care va identifica zonele care trebuie asfaltate, transmite Agerpres.
„Astăzi, a avut loc o întâlnire de lucru pe tema redeschiderii Drumului Oaselor, un drum deosebit de important pentru vâlceni, fiindcă nu vom mai aştepta deschiderea axelor de finanţare europeană pentru reabilitarea şi repunerea lui în circulaţie. În cadrul şedinţei de astăzi, s-a stabilit constituirea unei comisii de specialişti, care să identifice zonele cele mai afectate din acest drum, zone care îngreunează circulaţia, fiindcă vrem să intervenim cu lucrări de stabilizare a platformei drumului şi de turnare covoare asfaltice pe anumite sectoare”, a transmis, joi, printr-o informare de presă, preşedintele CJ Vâlcea, Constantin Rădulescu.
Construit în anii ’70 pentru camioanele şi utilajele care veneau şi plecau din bazinul carbonifer Berbeşti – Alunu, DJ 676 E sau Drumul Oaselor a fost închis în urmă cu mai bine de 20 de ani după ce porţiuni mari din el s-au prăbuşit
Drumul măsoară circa 20 de kilometri şi leagă oraşul Berbeşti, prin Copăceni şi Cernişoara, de comuna Popeşti, scurtând astfel distanţa până la Râmnicu Vâlcea cu aproximativ 40 de kilometri.